20 sterf in ongeluk: Pa verloor drie kindersMax Mayisela het drie kinders verloor in die minibusongeluk Vrydag (21 April 2017) op die R25 buite Bronkhorstspruit Foto: Balise Mabona/ANA Max Mayisela het Vrydag sy drie kinders verloor tydens ŉ ongeluk buite Bronkhorstspruit wat die lewens van 19 skoliere en die minibusbestuurder geëis het. “Die gaping wat hulle in my lewe en my familie gelaat het, sal nooit gevul word nie,” het Mayisela hartseer gesê. “My kinders was baie naby aan mekaar en hulle was lief vir skool. Ek was so lief vir hulle. Ek gaan hulle altyd mis. Hierdie is een van die moeilikste goed vir ons as ŉ familie.” Mayisela se twee seuns, Thapelo (15) en Sibusiso (9) en sy agtjarige dogter Nokuthula is in die ongeluk oorlede toe die minibus en ŉ vragmotor op die R25 naby Bronkhorstspruit gebots het. Die minibus het aan die brand geslaan en van die insittendes het verkool. Sewe leerlinge het die ongeluk oorleef en is in die KwaMhlanga-hospitaal opgeneem. Mayisela, van Verena in Mpumalanga, het aan African News Agency (ANA) gesê hy sal altyd onthou hoe sy kinders vir mekaar opgekom het. “Die ongeluk het my beroof van ŉ kans om vir hulle te sorg en hulle groot te maak totdat hulle volwassenes is.” Hy doen ŉ beroep op die regering om padverkeerswette te wysig om padongelukke te verminder. “My kinders het mekaar graag gehelp. Ek het hulle laas Vrydagoggend gesien toe hulle skool toe is. Hulle was gelukkig. Ek kon dit nie glo toe ek later die middag hoor hulle is almal in die ongeluk dood nie. Die regering moet programme instel wat bestuurders se vaardighede sal verbeter.” Al wat oorbly van die ongelukstoneel wat 19 kinders en die minibusbestuurder op 21 April 2017 op die R25 buite Bronkhorstspruit gesterf het Foto: Balise Mabona/ANA Mayisela werk self as ŉ bestuurder. Sy vrou, Thandi, was te getraumatiseer om met ANA te praat. Die drie kinders was die egpaar se enigste kinders. Steve Mabona, woordvoerder van die departement van onderwys in Gauteng, het gesê verteenwoordigers van verskeie afdelings van die regering vergader Sondag om reëlings te tref vir die families van die oorlede kinders om hul liggame uit te ken.